## Pravilnik o uvjetima koje moraju ispunjavati prostorije u kojima se smještaju ili skladište sirove kože te sadržaju i načinu vođenja evidencije

### NN 51/1994 (11.7.1994.), Pravilnik o uvjetima koje moraju ispunjavati prostorije u kojima se smještaju ili skladište sirove kože te sadržaju i načinu vođenja evidencije

# MINISTARSTVO POLJOPRIVREDE I ŠUMARSTVA

Na temelju članka 18. stavka 4. Zakona o zdravstvenoj zaštiti životinja
i veterinarskoj djelatnosti ("Narodne novine", br. 52/91. 64/91
i 26/93), ministar poljoprivrede i šumarstva donosi

## PRAVILNIK

### O UVJETIMA KOJE MORAJU ISPUNJAVATI PROSTORIJE U KOJIMA SE SMJEŠTAJU ILI SKLADIŠTE SIROVE KOŽE TE SADRŽAJU I NAČINU VOĐENJA EVIDENCIJE

Članak 1.

Ovim pravilnikom propisuju se uvjeti koje moraju ispunjavati prostorije
u kojima se smještaju ili skladište sirove kože kopitara i papkara te sadržaj
i način vođenja evidencije o podrijetlu otkupljenih koža i način obilježavanja
koža.

Članak 2.

Prostorije iz članka 1. ovog pravilnika moraju se sastojati od :

1. prostorije ili prostora za preuzimanje koža;

2. prostorije za konzerviranje i skladištenje sirovih koža za koje je
utvrdena zdravstvena ispravnost o čemu mora postojati odgovarajuća dokumentacija
(VS-40/1-4 i VS40/II);

3. prostorije za konzerviranje i skladištenje sirovih koža zaklanih
životinja bez veterinarsko-sanitarnog pregleda, sirovih koža uginulih kopitara
i papkara za koje nije utvrđen uzrok uginuća kao i sirovih koža zdravstveno
ispravnih, ali koje su bile u dodiru s drugim kožama iz ove točke;

4. prostorije za kože koje se moraju neškodljivo uništiti;

5. prostora za pranje i dezinfekciju prevoznih sredstava za dopremu
i prijevoz sirovih koža;

6. prostorija za dezinficijense i konzervanse;

7. sanitarne prostorije;

8. garderobe.

Na ulaznim vratima svake prostorije iz stavka 1. ovog članka mora biti
vidljiva oznaka namjene prostorije.

Članak 3.

Krug objekta u kome se nalaze prostorije u kojima se smještaju ili skladište
sirove kože mora biti ograđen prikladnom ogradom koja onemogučava nekontrolirani
ulazak ljudi i životinja u krug objekta. Prostorije za smještaj i skladištenje
sirovih koža ne smiju biti u stambenim zgradama niti u blizini prostorija
gdje se drže namirnice, stočna hrana i drugi predmeti s kojima se mogu
prenositi zarazne bolesti životinja.

U krugu objekta ne smiju se držati psi; mačke i druge životinje.

Članak 4.

Prostorije se mogu opskrbljivati vodom iz javnog vodovoda ili iz vlastitog
bunara.

U prostorijama iz članka 2. stavka 1. točke 1. do 7. mora biti osiguran
priključak hladne i tople vode. Za gumene cijevi za pranje mora biti osiguran
odgovarajući broj držača postavljenih u neposrednoj blizini priključaka
vode.

Članak 5.

Objekt mora imati kanalizaciju za odvod oborinskih voda i kanalizaciju
za odvod otpadnih voda.

Oborinske vode mogu se upuštati u javnu kanalizaciju ili u prirodni
recipijent, bez pročišćavanja.

Otpadne vode mogu se upuštati u javnu kanalizaciju ili u prirodni recipijent.

Za upuštanje otpadne vode u javnu kanalizaciju ili prirodni recipijent
potrebno je ishoditi vodoprivrednu dozvolu u skladu s odredbama Zakona
o vodama.

Članak 6.

Slivnici za odvod vode u kanalizaciju moraju biti opskrbljeni odgovarajućim
sustavom za sprečavanje povratka mirisa iz kanalizacije.

Okna slivnika moraju biti osigurana protiv izlaska glodavaca iz kanalizacije.

Članak 7.

Površine zidova i druge unutrašnje površine prostorija moraju biti izradene
od materijala koji je otporan na habanje, koroziju i kemijsko razgradivanje
te koji se lako pere. Spojevi podova i zidova u prostoriji moraju biti
zaobljeni.

Članak 8.

U prostorijama mora biti osigurana odgovarajuća prirodna ili umjetna
ventilacija. Otvori za dovod svježeg zraka moraju biti postavljeni tako
da ne dođe do kontaminacije zraka prašinom. neugodnim mirisima i sl. Otvori
trebaju biti opskrbljeni zaštitnom mrežom protiv ulaska insekata. Zaštitnom
mrežom moraju biti osigurani i otvori za odvod zagadenog zraka.

Članak 9.

Prostor za pranje i dezinfekciju prevoznih sredstava i utovarna odnosno
istovarna rampa moraju biti betonirani ili asfaltirani, tako da se mogu
lako čistiti i dezinficirati.

Dezinfekciona sredstva s ovih površina moraju otjecati u jamu za upotrebljena
dezinfekciona sredstva.

Članak 10.

Unutrašnje uređenje i oprema prostorija iz članka 2. ovoga pravilnika,
ako ovim pravilnikom nije drugačije određeno, mora odgovarati drugim propisanim
uvjetima, a ako ovi uvjeti nisu određeni, mora odgovarati namjeni prostorije.

Članak 11.

Pravne i fizičke osobe koje se bave otkupom ili prometom sirove kože
dužne su voditi evidenciju o podrijetlu otkupljenih koža. Evidencija iz
stavka 1. ovoga članka vodi se u obliku knjige po obrascu koji je otiskan
uz ovaj pravilnik i čini njegov sastavni dio.

Članak 12.

Otkupljene i preuzete sirove kože moraju se obilježiti metalnom ili
plastičnom markicom na kojoj je vidljivo označen kontrolni broj odobrenog
objekta i redni broj markice.

Članak 13.

Pravne i fizičke osobe koje se bave otkupom ili prometom sirovih koža
moraju utvrditi veterinarsko-sanitarni red u prostorijama za smještaj ili
skladištenje sirovih koža i osigurati njegovo provođenje.

Članak 14.

Stupanjem na snagu ovoga pravilnika prestaje važiti Pravilnik o uvjetima
što ih moraju ispunjavati prostorije u kojima se smještaju ili skladište
sirove kože te sadržaj i način vođenja evidencije o porijeklu otkupljenih
koža i način obilježavanja koža ("Narodne novine", br. 16/86).

Članak 15.

Ovaj pravilnik stupa na snagu osmoga dana od dana objave u "Narodnim
novinama".

Klasa: 322-1-/94-1/27

Urbroj : 525-01-94-1

Zagreb, 17. lipnja 1994.

Ministar poljoprivrede i šumarstva

**Ivan Tarnaj, dipl. ing., v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 51/1994-911